23.02.2007 18:34  Olev Kenk, Paide   Punalipu ordeni saanud Johannes Raudmets osales Esimeses maailmasõjas ja punaarmeelasena Venemaa kodusõjas. Pärast kodusõda oli ta Punaarmee diviisi- ja korpusekomandör, vahendas Aktuaalne kaamera.    Johannes Raudmetsa seos Järvamaa ja Paidega on pea olematu - teada on, et ta sündis 8. novembril 1892 Paide ja Türi vahel asuvas Kirna külas. Ausambale on Raudmetsa surma-aastaks märgitud 1942, hiljem on siiski selgunud,  et ta hukati 1937. aastal Venemaal stalinlike repressioonide käigus.    Paides avati Raudmetsale mälestusmärk 1975. aasta suvel, sest vastavalt toonastele arusaamadele pidi igal rajoonikeskusel olema oma kangelane ja ausammas.    "Raudmetsa ausamba puhul ei ole tegemist hauamonumendiga, see on lihtsalt püstitatud siia Paide ENSV 35. aastapäeva tähistamiseks," rääkis Memento Järvamaa osakonna esimees Lembit Leinjärv. "Tegemist on poliitilise monumendiga."    Paide linnavalitsusel  on Lembitu nime kandva pargiga omad plaanid.    "Lembitu park on Paide linnale üks tähtsamaid parke," rääkis Paide linnapea Kaido Ivask. "Ja seoses sellega, et ta on kehvas seisukorras, on plaanis koostada sel aastal rekonstrueerimisprojekt ja selle projekti käigus oleme ka kaalumas, millise mälestusmärgi Eesti riigi ajaloo väärtustamiseks peaks sinna püstitama."    Eesti ajaloomuuseum on saanud kokkuleppele kümnekonna omavalitsusega, kes on valmis ideoloogiliselt linnaruumi sobimatud  nõukogudeaegsed monumendid loovutama muuseumile.    Eesti ajaloomuuseumi arendusdirektori Mariann Raisma sõnul kavatseb muuseum koguda kokku monumendid, millel puudub oma funktsioon tänases avalikus ruumis, ja paigutada nad Tallinnas Maarjamäe lossi aeda, et nad lihtsalt ei laguneks.